
Kalandozás és borzongás a horrorfilmek világában

Kalandozás és borzongás a horrorfilmek világában
Dolgozatom témája abszolút személyes indíttatású. A horrorfilmek világa gyermekkormom óta rabul ejtett, azóta sem szabadultam tőlük. Valamiért vonz. Szabadidőmben gyakran nézem ezeket a típusú filmeket, teljesen kikapcsolnak, szinte más tudatállapotban vagyok abban a 1,5-2 órában. Amióta létezik mozifilm, azóta horrorfilm is létezik. A horror, mint műfaj, speciális utat járt be. Az idők folyamán tartalma és minősége gyakran átalakult, ebből kiindulva a dolgozat egyik intenciója, hogy erre a változásra reflektáljon.
Az emberek amióta világ a világ, vágytak a mozi sötétjében rájuk leselkedő szörnyek látványára, ősi félelmeik vetültek ki a mozivászonra. Következésképp kutatásom célja, hogy megvizsgáljam azt, hogy a horrorfilmeket befogadók értékítéletét, választását milyen okok, kontextusok befolyásolják, illetve a horrorfilmek hatásmechanizmusára való reflexiók elemzését is fontosnak tartom. Kutatásomban egyrészről az írásbeli kikérdezés módszerét alkalmaztam, a horrorfilmeket kedvelők közül 850-en válaszoltak a kérdéseimre. Másrészről az interjú módszerét felhasználva az első magyar horrorfilm, a Post Mortem rendezőjével, Bergendy Péterrel volt szerencsém egy színes és tartalmas interjút készíteni.
A horror a borzongás és a rémület műfaja, melyben minden akció, váratlan esemény és fordulat a néző minél nagyobb megrázkódtatásának elérése érdekében történik. Ebből kiindulva sok horrorfilm-rendező a személyes traumák azon aspektusát ragadják meg és mutatják be, amely a néző számára a legfelzaklatóbb és legrémisztőbb. Mindezt alapul véve a horrorfilmek egzisztenciális mélységének, drámaiságának a megjelenítését is igyekszem érzékeltetni a dolgozatomban.




